Gina Fodor

Itália sütve főzve

2.

Negyven új recept ünnepekre és hétköznapokra

+ 3 ráadás

Jelen könyvet, illetve annak részeit a szerző előzetes írásos engedélye nélkül tilos reprodukálni, adatrögzítő rendszerben tárolni, bármilyen formában, vagy eszközzel – elektronikus, vagy más módon közölni!

Copyright © Gina Fodor

Copyright © Fodor Gyöngyi

All right reserved!

Minden jog fenntartva!

Elérhetőség:

agendakiado@gmail.com

https://www.agendakiado.com

ISBN EPUB: 978-615-6365-59-0

Ágenda Kiadó

Debrecen, 2022

Bevezető

Az Italia sütve főzve a vártnál sikeresebb lett, többen is írtak, kérdeztek, vagy javaslatot tettek a folytatásra.

Volt, akinek a sok színes fotó tetszett, másoknak az újdonságok, a receptek egyszerű magyarázata, és az, hogy saját tapasztalataim is szerepeltek benne, hiszen én nem vagyok képzett szakács. Viszont volt kritikus vélemény is, melyet igyekeztem szem előtt tartani, hogy valóban odahaza is beszerezhetők legyenek a hozzávalók, és volt, hogy meg kellett keresnem bizonyos dolgok magyar megfelelőjét (pl. itt salvia, ami odahaza zsálya, vagy a csikória egyik fajtáját is nyomoztam, hogy található-e odahaza, és ott mi a neve). Akadt, akinek az újdonságszámba menő halak és kagylós ételek tetszettek, viszont volt, aki azt mondta, Magyarországon drága a tengeri hal, és a kagyló, a rák, nem mindenki engedheti meg magának. Ez igaz, de mivel Olaszországot nyugatról, keletről és délen is tenger határolja, az olasz konyhához ezek is hozzátartoznak, nem csak az egyszerűbb, olcsó tészták. Bár manapság már a legolcsóbbnak nevezett tésztaétel sem fillérekbe kerül.

Az előző könyvben már írtam magamról, most csak röviden tennék róla említést. 2008 óta élek Olaszországban. Az olasz konyha megismerését szeretetből, rokonoktól lestem el, vagy gasztronomiai folyóiratokat, és a Tv főzős műsorati tanulmányoztam, és ha nem úgy ment valami, ahogy kellett volna, megkérdeztem az olasz női ismerőseimet, ők hogyan csinálják. Persze mindehhez hozzátartozik, hogy a párom olasz, olyan olasz, aki imádja a hasát, és hát ahogy mondani szokás, a férfi szívéhez a gyomrán át vezet az út. Azt hiszem, ez éppen elég motiváló erő volt számomra.

Néhányan azt javasolták, ha lesz második kötet, mivel magyaroknak készül magyarul, ne az olasz étkezési sorrendben legyenek a receptek, hiszen odahaza másak az étkezési szokásaink. Megfogadtam a tanácsokat, és kicsit változtattam. Tehát nem előételek, első fogás, második fogás, címekkel találkozhattok, hanem ételfejták szerint csoportosítottam, hiszen ami Olaszországban első fogás, az Magyarországon a második.

Lesznek levesek, tésztaételek, húsok és halak, édes sütemények, sós sütemények, és ráadásképpen a híres olasz limoncello, és annak tejszínes krémes változatával is megismerkedhettek, továbbá egy másik kedvencemmel is, a citromlekvár készítésével.

Mivel az első kötet egy “alap” szakácskönyv, abban már érintettem, hogy az olaszok mit és milyen sorrendben esznek, ezért erre most itt nem térek ki, és ugyancsak nem találkoztok itt a leggyakoribb olasz ételekkel (pl. lasagne vagy a súgó készítés).

A kötetbe bekerült recepteket az Italia sütve főzve megjelenése óta gyűjtöttem, valahol voltunk, ettünk, ízlett és magam is elkészítettem, majd lefotóztam.

Valamennyi kipróbált, többször is elkészült, mondhatni, hogy bevonult a konyhámba.

A legnagyobb dícséret számomra az volt, amikor a sógorom azt mondta, hogy finomabb acquacottát főzök, mint a neje, akik mindketten született olaszok. A különféle rusztikus, sós tortáim pedig mindig, mindenhol sikert aratnak, akárhová is viszünk belőle.

Email címem nem változott, s ahogy az első könyvben is írtam, ha kérdésetek van, vagy csak szeretnétek elmondani nekem valamit, pl. nektek hogy sikerült valamelyik recept elkészítése, nyugodtan írjatok:

gyongyi.fodor@libero.it

Remélem, hogy az Italia sütve főzve 2. is elnyeri a tetszéseteket, és találtok benne számotokra is érdekes, kipróbálni való recepteket.

Sok sikert és örömöt kívánok hozzá.

A szerző

LEVESEK

Mediterrán halleves (1)

Zuppa di pesce

A halleves egy alap ételnek számít azokon a területeken különösen, amelyek tengerparton fekszenek, gyakran azokból a halakból, tengeri dolgokból főzték, amelyeket nem tudtak már eladni, nehogy kárba vesszen a zsákmány, amit halásztak. Manapság már az éttermekben is kínálnak hallevest. Ezt a receptet egy Szardínián élő rokonunktól kaptam.

Hozzávalók kb. 4 személyre

Fél kg vegyes halfilé, fél kg rák és kagyló, esetleg tintahal karikák vegyesen (lehetnek mirelit is), 1 nagy fej vöröshagyma, 2 gerezd fokhagyma, 1 kis csilipaprika, 1 dl fehér bor, kb. fél liternyi paszirozott paradicsom, 1 csokor petrezselyemzöld, só, bors, olÍvaolaj, 2 liter víz, vagy ha van készen un. minestralé (víz, amiben zellerszár, sárgarépa, hagyma főtt), só, bors.

Elkészítése

A halfiléket közepes nagyságú darabokra vágjuk el. A hagymát vagdossuk össze, a fokhagymát pedig csíkokra vágjuk.

Egy nagyobb lábasba tegyünk 2-3 kanál olÍvaolajat, a hagymákat, és a csilit, sóval-borssal ízesítjük, majd ráöntjük a fehérbort. Pár percig főzzük, felöntjük a minestralével vagy vízzel, belerakjuk a paradicsompürét is. Forraljuk össze.

Rakjuk bele a haldarabokat, a rákokat, a kagylókat, a tintahal karikákat, és takaréklángon kb. nyolc percig főzzük. Végül megszórjuk apróra vagdalt petrezselyem zölddel.

Jota triestina (Trieszti Jota) (2)

A jota triestina egy gazdag leves Friuli-Venezia tartományból, Istria szomszédságából, ahol a telek bizony elég hidegek, emiatt ez a leves nagyon tápláló, ízletes, és különleges, gazdag fehérjében, vitaminban.

Hozzávalók

250 g barnás színű száraz bab pl. tarkabab, 250 g savanyú káposzta, 100 g kockára vágott füstölt szalonna, egy darab száraz kolbász, 2 burgonya, 2 gerezd fokhagyma, 1 babérlevél, 1 hagyma, 2 kanál liszt, olaj, só, bors. Ez a mennyiség 3 főnek bőven elég.

Elkészítése

Előző este beáztatjuk a babot hideg vízbe, reggel öblitsük át. A szalonnát a fokhagymával kb. 2 kanál olajon megsütjük, majd vegyük ki belőle, és tegyük félre. A lisztbe keverjük bele a lisztet, rántást készítve, de ne tegyünk bele pirospaprikát, csak amikor már szép zsemleszínű, engedjük fel kb. 1 liter vízzel (egyelőre). Tegyük bele a babot és a káposztát, főzzük meg félig, majd a többi hozzávalót, kockára vágva a krumplit, az elkarikázott száraz kolbászt, hagymát, babérlevelet sót, borsot Ízlés szerint, és főzzük puhára. Amikor elkészült és kiadagoltuk a tányérokba, rakjuk a tetejére a sült szalonnát, kis olivaolajat.